Author: Kappillani

ALLA JDAWWAL BIL-KELMA TIEGĦU
“Ġesù kellem lin-nies u lid-dixxipli tiegħu u qalilhom: ‘Fuq il-katedra ta’ Mosè qagħdu l-kittieba u l-Fariżej. Mela kulma jgħidulkom huma agħmluh u ħarsuh, iżda tagħmlux kif jagħmlu huma, għax huma kliem biss għandhom, imma fatti xejn… Kulma jagħmlu, jagħmluh għal għajnejn in-nies… Iħobbu l-postijiet ewlenin fl-imwejjed, u s-siġġijiet ta’ quddiem fis-sinagogi, u jixtiequ min isellmilhom fil-pjazez u li n-nies isejħulhom Rabbi.’”
Mill-Evanġelju skont San Mattew, kapitlu 23, versi 1-3.5a.6-7
L-IMGĦAMMED JIRRIFLETTI
“X’jagħmlu dawk ta’ wiċċ b’ieħor? Jagħmlu l-irtokk; jirtukkaw lilhom infushom biex jidhru li huma nies tajba, ixiddu wiċċ ta’ qaddisin; meta jitolbu jħarsu lejn is-sema biex jidhru; iħossuhom iżjed ġusti mill-oħrajn; jiddisprezzaw lill-oħrajn... Din hija l-ipokrisija! Għaliex ħadd mhu ġust minnu nnifsu. Ilkoll neħtieġu li xi ħadd jagħmilna nies ġusti. U dan ix-xi ħadd mhuwiex ħlief Ġesù Kristu.”
Papa Franġisku, Meditazzjoni, LE GĦAL DAWK TA’ WIĊĊ B’IEĦOR, BL-IRTOKK TA’ QADDISIN, Dar Santa Marta, Vatikan, 18 ta’ Marzu 2014

L-IMGĦAMMED JISTAQSI LILU NNIFSU
+ Hemm qbil bejn kif nidher minn barra u bejn dak li fil-fatt jien?
+ Kemm nistenna li l-ħidma tas-salvazzjoni huwa l-Mulej waħdu li jwettaqha fija?
L-IMGĦAMMED JINTAFA’ QUDDIEM IL-MULEJ
Issa billi noqgħod nirtokka lili nnifsi biex minn barra nidher dak li minn ġewwa minix?
Fejn nasal b’daqshekk, Mulej?
Min jarani, forsi jgħid kemm hu raġel tajjeb,
kemm hi mara tal-affari tagħha!
Imma jien bl-irtokk inkun qed nikkuntenta.
U jista’ jiġrili li tant nagħti piż lill-irtokk
li saħansitra nibda nemmen li jien
dak li l-irtokk qed juri!
Eħlisni minni nnifsi, Mulej.

3 ta’ Marzu 2015 MIXJA LEJN L-GĦID IL-KBIR (14) IT-TLIETA TAT-TIENI ĠIMGĦA TAR-RANDAN